b"\n_START_ARTICLE_\nOrange (mobilselskab)\n_START_SECTION_\nFrance T\xc3\xa9l\xc3\xa9com\n_START_PARAGRAPH_\nFrance T\xc3\xa9l\xc3\xa9com blev dannet i 1988 af det tidligere Direction G\xc3\xa9n\xc3\xa9rale des T\xc3\xa9l\xc3\xa9communications; et direktorat under post- og teleministeriet. Virksomheden blev selvstyrende i 1990 og privatiseret under Lionel Jospins regering i 1998. Staten beholdt, direkte og gennem holdingselskabet ERAP, 27 procent af aktierne i selskabet. I 2000 overtog France T\xc3\xa9l\xc3\xa9com mobilselskabet Orange, der p\xc3\xa5 dav\xc3\xa6rende tidspunkt var aktiv p\xc3\xa5 det danske marked. I 2003 solgte man 48 procent af aktierne i Telecom Argentina, der tidligere var ejet sammen med Telecom Italia, og i 2005 overtog France T\xc3\xa9l\xc3\xa9com 77 procent af det spanske mobilselskab Amena og omd\xc3\xb8bte det til Orange Espa\xc3\xb1a.\n_START_SECTION_\nOrange\n_START_PARAGRAPH_\nOrange blev grundlagt i England i april 1994. Selskabet blev b\xc3\xb8rsnoteret p\xc3\xa5 Nasdaq og London Stock Exchange den 2. april 1996, og hovedaktion\xc3\xa6rerne blev Hutchison Whampoa (49%) og British Aerospace (25%). I 1999 solgte Hutchison sin aktiepost til tyske Mannesmann AG, der derefter k\xc3\xb8bte de restende aktier i selskabet, hvorefter selskabet i februar 2000 blev afnoteret._NEWLINE_I mellemtiden var Mannesmann dog selv blevet k\xc3\xb8bt af det britiske mobiltelefonselskab Vodafone. EU-kommissionen og de britiske konkurrencemyndigheder forlangte dog, at Orange blev solgt fra. Selskabet blev s\xc3\xa5ledes i maj 2000 solgt til France T\xc3\xa9l\xc3\xa9com, der blev eneejer af selskabet. I 2006 skiftede hele France Telecom navn til Orange.\n_START_SECTION_\nOrange i Danmark\n_START_PARAGRAPH_\nOrange havde en periode med aktiviteter i Danmark. I starten med selskabet Mobilix, der gik i kommerciel drift i april 1998 under ledelse af Monique Moull\xc3\xa9-Zetterstr\xc3\xb6m. Selskabet blev markedsf\xc3\xb8rt med en storstilet imagekampagne med sloganet samtale fremmer forst\xc3\xa5elsen._NEWLINE_Selskabet var blevet tildelt licens til at udbyde GSM1800-mobiltelefoni. Man indgik desuden en roamingaftale med Sonofon, s\xc3\xa5ledes at Mobilix' kunder havde mulighed for at telefonere i omr\xc3\xa5der af landet, hvor selskabet ikke selv havde d\xc3\xa6kning. Udover mobiltelefoni udb\xc3\xb8d selskabet ogs\xc3\xa5 internetadgang._NEWLINE_54% af af Mobilix var p\xc3\xa5 dette tidspunkt ejet af France T\xc3\xa9l\xc3\xa9com og 32% af fem finansielle institutioner. De resterende 14% ejedes af den offentlige institution Banestyrelsen, som den 18. april 1998 blev delejer mod at give selskabet brugsret til sit landsd\xc3\xa6kkende datanetv\xc3\xa6rk, der bestod i 11.000 km fibre langs de danske banestr\xc3\xa6kninger. Selskabet indgik ligeledes en aftale med K\xc3\xb8benhavns Kommune om brug af dennes datanetv\xc3\xa6rk p\xc3\xa5 4.000 km fibre._NEWLINE_Som f\xc3\xb8lge af France T\xc3\xa9l\xc3\xa9coms k\xc3\xb8b af Orange fra Vodafone, skiftede Mobilix i maj 2001 navn til Orange._NEWLINE_I 2004 blev mindretalsaktion\xc3\xa6rerne k\xc3\xb8bt ud, og Orange var herefter 100% ejet af France T\xc3\xa9l\xc3\xa9com._NEWLINE_Orange form\xc3\xa5ede aldrig at skabe overskud i Danmark, og de danske aktiver blev derfor i 2004 solgt til TeliaSonera, der var repr\xc3\xa6senteret i Danmark under navnet Telia, hvorefter navnet Orange udgik."